《次去非韵简元忠使君》
宋代·葛胜仲

翻飞堕青冥，岩邑漫濡迹。脱无贤已交，久矣去移疾。

兴州天下士，奇节非碌碌。魁然索价高，未肯轻沽玉。

居閒时过我，端若右尹夕。文词天分工，沈诗更任笔。

蝉连语入微，不觉听更仆。旧交半廊庙，勋阀藏帝箓。

毋宁一麾出，不屈数旬客。五十始过二，荣途尚努力。

才资况加人，何止什与百。是事姑置之，秋日方在翼。

鲜鲜黄金花，冷艳照墙屋。郊原沐时雨，枯槁苏沾足。

城南天息河，流水有令德。相携共击汰，泛此寒湜湜。

作者简介：葛胜仲 (1072～1144) 宋代词人，字鲁卿，丹阳（今属江苏）人。绍圣四年(1097)进士。元符三年(1100)，中宏词科。累迁国子司业，官至文华阁待制。卒谥文康。宣和间曾抵制征索花鸟玩物的弊政，气节甚伟，著名于时。与叶梦得友密，词风亦相近。有《丹阳词》。